**РЕПУБЛИКА СРБИЈА**

**Град Београд**

**Градска општина Чукарица**

**Управа градске општине**

**Одељење за буџет и финансије**

**II /02 број: 401-5/2021-25**

**10. март 2021. године**

**Шумадијски трг бр. 2**

**ВП**

На основу члана 16. став 2. Закона о буџетском систему ("Сл. гласник РС", бр. 54/2009, 73/2010, 101/2010, 101/2011, 93/2012, 62/2013, 63/2013 - испр., 108/2013, 142/2014, 68/2015 - др. закон, 103/2015, 99/2016, 113/2017 и 95/2018), начелник Oдељења за буџет и финансије градске општине Чукарица , доноси

**ПЛАН ПОСТУПНОГ УВОЂЕЊА РОДНО ОДГОВОРНОГ БУЏЕТИРАЊА У ПОСТУПАК ПРИПРЕМЕ И ДОНОШЕЊА БУЏЕТА**

**ГРАДСКЕ ОПШТИНЕ ЧУКАРИЦА ЗА 2021. ГОДИНУ**

Родно одговорно буџетирање представља увођење принципа родне равноправности у буџетски процес што подразумева родну анализу буџета и реструктурирање прихода и расхода са циљем унапређења родне равноправности. Градска општина Чукарица посвећена је континуираном подизању квалитета управљања јавним финансијама које ефективно одговарају на потребе локалне заједнице. Увођењем принципа родне равноправности у буџетски процес наставља се са унапређењем програмског модела буџета. Родно одговорно буџетирање доприноси побољшању ефективности и транспарентности буџета и омогућава бољи увид у користи које жене и мушкарци имају од буџетских средстава.

Имајући у виду да је у циклусу израде буџета за 2020. годину, родно одговорно буџетирање предвиђено у оквиру Програма 9 - Основно образовање и васпитање, Програма 11 - Социјална и дечја заштита, Програма 13 - Развој културе и информисања и Програма 14 - Развој спорта и омладине код корисника Одељења за друштвене делатности и привреду и Спортске организације Чукарица, програмске информације које су садржале родну перспективу задржавају се и у циклусу израде буџета за 2021. годину.

1. Увођење родно одговорног буџетирања у поступку припреме и доношења буџета за 2021. годину, утврђује се према Плану приказаном следећом табелом:

|  |  |  |
| --- | --- | --- |
| **Редни**  **број** | **НАЗИВ БУЏЕТСКОГ КОРИСНИКА** | **НАЗИВ ПРОГРАМА**  **(број и назив програма у складу са униформном прогр. структуром буџета ЈЛС )** |
| 1. | Управа ГО Чукарица – Одељење за друштвене делатности и привреду | Програм 9 - Основно образовање и васпитање |
| 2. | Управа ГО Чукарица – Одељење за друштвене делатности и привреду | Програм 11 – Социјална и дечја заштита |
| 3. | Управа ГО Чукарица – Одељење за друштвене делатности и привреду | Програм 13 – Развој културе и информисања |
| 4. | Управа ГО Чукарица – Одељење за друштвене делатности и привреду и индиректни корисник Спортска организација Чукарица | Програм 14 – Развој спорта и омладине |

**На основу родне анализе наведени корисник буџетских средстава треба да формулише најмање један родно одговорни циљ у оквиру програма из тачке 1. овог плана за које је одговоран, као и у оквиру програмских активности и/или пројекта које спроводи. Корисник буџетских средстава треба да формулише за постављене циљеве одговарајуће индикаторе који адекватно мере допринос циља унапређењу равноправности између жена и мушкараца, тако да сви индикатори који се односе на лица буду разврстани по полу.**

У постављању циљева и примени програма, односно програмских активности и/или пројекта корисник буџетских средстава користи релевантне националне и локалне стратегије и анализе за родну равноправност, као што је Национална стратегија за родну равноправност за период од 2016. до 2021. године са припадајућим Акционим планом.

2. Послове координације активности у области техничке и стручне подршке увођењу родно одговорног буџетирања спровешће **Кординатор за родну равноправност и** **Одељење за буџет и финансије градске општине,** у сарадњи са релевантним институцијама надлежним за унапређење родне равнопревности.

3. Сви буџетски корисници подстичу се да у поступку израде програмског буџета кроз програме, програмске активности и пројекте у оквиру својих надлежности, припремају индикаторе/показатеље који се односе на лица тако да они буду разврстани по полу.

4. Овај план објављује се на интернет страници градске општине и доставља свим буџетским корисницима градске општине.

НАЧЕЛНИК ОДЕЉЕЊА ЗА

БУЏЕТ И ФИНАНСИЈЕ

Весна Поповић